У Вікіпедыі ёсць артыкулы пра іншых асоб з прозвішчам Барабаншчыкава.

**Вольга Уладзіміраўна Барабаншчыкава** (нар. 2 лістапада 1979 года, Мінск) — беларуская тэнісістка, спявачка, тэлевядучая і дызайнер адзення. Пераможца 7 турніраў ITF (3 — у адзіночным разрадзе), паўфіналістка Алімпійскіх гульняў 2000 года ў жаночым парным разрадзе, гулец зборнай Беларусі ў Кубку Федэрацыі, пераможца Уімблданскага турніру ў парным разрадзе сярод дзяўчын (1996). Бронзавы прызёр чэмпіянату Еўропы па пляжным тэнісе (2008).

Спартыўная кар’ера
------------------

Нарадзілася ў сям’і Уладзіміра і Таццяны Барабаншчыкавых. Бацька па прафесіі эканаміст, маці — архітэктар. Тэнісную секцыю пачала наведваць у сем гадоў па ініцыятыве маці і некаторы час была першай ракеткай СССР сярод дзяўчын у сваёй узроставай катэгорыі. У 6-м класе на два гады з’ехала ў Бельгію для больш сур’ёзнага развіцця тэніснай кар’еры, пасля гэтага пяць гадоў жыла ў Лондане без бацькоў.

У 1994 годзе згуляла свае першыя матчы ў дарослых турнірах ITF. У студзені 1995 года выйграла свой першы турнір ITF у парным разрадзе, а ў кастрычніку таго ж года ў Пуацье (Францыя) — у адзіночным (пачаўшы з кваліфікацыйнага адбору і выйграўшы 8 матчаў запар). У 1996 годзе, ва ўзросце 17 гадоў, стала пераможцай Уімблданскага турніру ў пары з Амелі Марэсмо (Францыя). Дэбютавала ў складзе зборнай Беларусі ў Кубку Федэрацыі — асноўным жаночым турніры на ўзроўні нацыянальных зборных — і прынесла ёй ачкі ў сустрэчах з суперніцамі з каманд Вялікабрытаніі, Расіі і Італіі. У тым жа годзе ўпершыню прадстаўляла Беларусь на Алімпійскіх гульнях у Атланце, але выбыла з барацьбы ў першым коле.

У красавіку 1997 года ўпершыню ўвайшла ў сотню мацнейшых тэнісістак свету паводле рэйтынгу WTA. Прабілася ў трэцяе кола Адкрытага чэмпіянату ЗША, абыйграўшы пасеяную пад 13-м нумарам Брэнду Шульц-Макарці, і скончыла сезон на 59-м месцы ў рэйтынгу. На наступны год выйшла ў трэцяе кола Адкрытага чэмпіянату Аўстраліі і неўзабаве пасля гэтага паднялася ў рэйтынгу на найвышэйшую ў кар’еры 49-ю пазіцыю. У жніўні ў Стамбуле ўпершыню ў кар’еры дасягнула фіналу ў турніры WTA, прайграўшы ў вырашальным сэце на тай-брэйку першай ракетцы турніру Генрыеце Надзьявай; пазней у Токіа на шляху да чвэрцьфіналу перамагла 11-ю ракетку свету Дамінік ван Рост. У складзе зборнай Беларусі прабілася ў II Сусветную групу.

У 1999 годзе ў Браціславе, выступаючы з Ліліяй Остэрла, трапіла ў фінал турніру WTA ў парным разрадзе, згуляла таксама ў паўфінале турніру WTA ў Кноке-Хейст з Эмілі Луа; у адзіночным разрадзе, аднак, рэзультаты пагоршыліся, і за сезон Барабаншчыкава толькі тры разы праходзіла далей за другое кола. У 2000 годзе яна дасягнула свайго найлепшага выніку ў турнірах Вялікага шлема, абыйграўшы на Уімблдане суперніц, пасеяных пад 15-м і 25-м нумарамі і дайшоўшы да чацвёртага кола. Выступаючы на Алімпіядзе ў Сіднеі, заняла ў пары з Наталляй Зверавай чацвёртае месца.

Сезон 2001 года скончыўся для беларускай тэнісісткі ў красавіку і рэшту года яна прапусціла праз аперацыю на ахілавым сухажыллі. Па вяртанні на корт займала на пачатку 2002 года 784 месца ў рэйтынгу, гуляла ў асноўным у турнірах ITF, здолеўшы вярнуцца ў топ-200 і заваяваўшы за 2002 і 2003 гады яшчэ тры тытулы ў адзіночным і парным разрадах. Да 2003 года працягвала прадстаўляць зборную Беларусі ў Кубку Федэрацыі, у агульнай складанасці згуляўшы ў 35 матчах (баланс перамог і паражэнняў 17-13 у адзіночным і 16-4 у парным разрядзе).

Апошнім турнірам у прафесійнай кар’еры стаў Кубак Нявы 2004 года. Да яго пачатку ў Барабаншчыкавай пачаліся болі ў плячы, якія ўзмацніліся пасля турніру. Неабходнасць зноў перапыніць выступленні прывяла да рашэння пра завяршэнне выступленняў у прафесійным тэнісе.

У далейшым актыўна ўдзельнічала ў спаборніцтвах па пляжным тэнісе. У 2008 годзе ў пары са Зверавай заваявала бронзавы медаль на чэмпіянаце Еўропы ў Рычонэ (Італія). Гэтая ж пара прабілася ў фінал турніру Moscow Beach Tennis Open у 2011 годзе і чвэрцьфінал чэмпіянату свету ў Рыме.

Палажэнне ў рэйтынгу на канец года
----------------------------------

| Год | 1995 | 1996 | 1997 | 1998 | 1999 | 2000 | 2001 | 2002 | 2003 | 2004 |
| --- | --- | --- | --- | --- | --- | --- | --- | --- | --- | --- |
| **Адзіночныразрад** | 260 | 150 | 58 | **49** | 55 | 63 | 74 | 179 | 121 | 144 |
| **Парныразрад** | 348 | 289 | 129 | **97** | 115 | 300 |  | 333 | 221 |  |

Фіналы турніраў за кар’еру
--------------------------

Адзіночны разрад
### Адзіночны разрад

#### Фіналы турніраў WTA ў адзіночным разрадзе (0-1)

| Легенда |
| --- |
| IV катэгорыя WTA |

| Вынік | № | Дата | Турнір | Пакрыццё | Суперніца ў фінале | Рахунак у фінале |
| --- | --- | --- | --- | --- | --- | --- |
| Паражэнне | 1. | 9 жніўня 1998 | Стамбул, Турцыя | Хард | Славакія Генрыета Надзьява | 4-6, 6-3, 6-7(9) |

#### Фіналы турніраў ITF у адзіночным разрадзе (3-4)

| Легенда: |
| --- |
| 100.000 USD (0) |
| 75.000 USD (0) |
| 50.000 USD (0) |
| 25.000 USD (3+3) |
| 10.000 USD (0+1) |

| Вынік |  | Дата | Турнір | Пакрыццё | Суперніца ў фінале | Рахунак у фінале |
| --- | --- | --- | --- | --- | --- | --- |
| Паражэнне | 1. | 29 студзеня 1995 | Пантэведра, Іспанія | Хард | Іспанія Паула Эрміда | 1-6, 7-6(5), 4-6 |
| Перамога | 1. | 29 кастрычніка 1995 | Пуацье, Францыя | Хард | Украіна Алена Татаркава | 6-3, 6-1 |
| Паражэнне | 2. | 11 жніўня 1996 | Остын, ЗША | Хард | Злучаныя Штаты Амерыкі Джэйн Чы | 2-6, 6-4, 2-6 |
| Перамога | 2. | 2 сакавіка 1997 | Бушы, Вялікабрытанія | Дыван(i) | Румынія Ралука Санду | 6-1, 7-6(6) |
| Паражэнне | 3. | 20 кастрычніка 2002 | Саўтгемптан, Вялікабрытанія | Хард(i) | Швецыя Сафія Арвідсан | 2-6, 6-1, 4-6 |
| Перамога | 3. | 27 кастрычніка 2002 | Аполе, Польшча | Дыван(i) | Расія Ганна Бастрыкава | 2-6, 6-3, 6-3 |
| Паражэнне | 4. | 23 лютага 2003 | Рэдбрыдж, Вялікабрытанія | Хард | Харватыя Караліна Шпрэм | 3-6, 2-6 |

Парны разрад
### Парны разрад

#### Фіналы турніраў WTA ў парным разрадзе (0-1)

| Вынік | № | Дата | Турнір | Пакрыццё | Партнёрка | Суперніцы ў фінале | Рахунак у фінале |
| --- | --- | --- | --- | --- | --- | --- | --- |
| Паражэнне | 1. | 24 кастрычніка 1999 | Браціслава, Славакія | Хард | Злучаныя Штаты Амерыкі Лілія Остэрла | Бельгія Кім Клейстэрс  Бельгія Ларанс Куртуа | 2-6, 6-3, 5-7 |

#### Фіналы турніраў ITF у парным разрадзе (4-3)

| Вынік | № | Дата | Турнір | Пакрыццё | Партнёрка | Суперніцы ў фінале | Рахунак у фінале |
| --- | --- | --- | --- | --- | --- | --- | --- |
| Паражэнне | 1. | 22 студзеня 1995 | Арэнсэ, Іспанія | Хард | Іспанія Паула Эрміда | Нідэрланды Генрыета ван Алдерэн  Нідэрланды Стэфані Гомпертс | 5-7, 1-6 |
| Перамога | 1. | 29 студзеня 1995 | Пантэведра, Іспанія | Хард | Іспанія Паула Эрміда | Італія Каця Альцілія  Францыя Стэфані Контан | 6-3, 6-3 |
| Паражэнне | 2. | 19 мая 1996 | Бардо, Францыя | Грунт | Італія Алічэ Канепа | Францыя Карын Кентрэ  Францыя Анн-Гэль Сідо | 2-6, 3-6 |
| Перамога | 2. | 3 лістапада 1996 | Пуацье, Францыя | Хард(i) | Індыя Нірупама Санджыў | Францыя Наэль ван Лотум  Нідэрланды Анік Снейдэрс | 6-2, 6-3 |
| Паражэнне | 3. | 15 лютага 1998 | Мідленд, Мічыган, ЗША | Хард(i) | Злучаныя Штаты Амерыкі Эрыка дэ Лоўн | Аўстралія Кэтрын Барклай  Аўстралія Керы-Энн Гюз | 2-6, 4-6 |
| Перамога | 3. | 16 лютага 2003 | Саўтгемптан, Вялікабрытанія | Хард(i) | Беларусь Надзея Астроўская | Італія Раберта Вінчы  Італія Джулія Казоні | 6-3, 6-4 |
| Перамога | 4. | 23 лютага 2003 | Рэдбрыдж, Вялікабрытанія | Хард(i) | Беларусь Надзея Астроўская | Сербія і Чарнагорыя Драгана Зарыч  Сербія і Чарнагорыя Катарына Мішыч | 6-4, 1-6, 7-5 |

За межамі корту
---------------

У дзяцінстве Вольга марыла стаць танцоўшчыцай, потым актрысай, але заняткі прафесійным спортам змусілі яе часова адмовіцца ад гэтых планаў. Пасля таго, як у 1999 годзе галасаваннем у часопісе «Tennis» Барабаншчыкаву прызналі найбольш сексуальнай тэнісісткай свету, яна атрымала прапанову паўдзельнічаць у фотасесіі ад часопіса «Playboy». Хоць перамовы прасунуліся даволі далёка, у выніку тэнісістка вырашыла адмовіцца ад прапановы.

Кар’еру ў шоу-бізнесе пачала дзякуючы франтмену гурта «Харлі» Яўгену Чалышаву, які ў 2004 годзе запрапанаваў тэнісістцы, чыя кар’ера набліжалася да завяршэння, паспрабаваць сябе на сцэне. У верасні таго ж года была запісана першая песня Барабаншчыкавай «Было ли не было». І гэтая песня, і наступная, «Не поверю», сталі хітамі; з песняй «Не поверю» спявачка заняла 3-е месца ў конкурсе «Песня года Беларусі — 2005: песні адыходзячай зімы», які праводзіўся тэлеканалам АНТ. У 2005 годзе выйшаў першы максі-сінгл Барабаншчыкавай «Не поверю», а ў наступным — дэбютны альбом «Дорога в небо». У 2007 годзе Барабаншчыкава стала лаўрэаткай прэміі «Залатое вуха» ад станцыі «Альфа Радыё». Яшчэ адзін альбом, «Моя планета», выпушчаны ў 2013 годзе.

Адначасова з развіццём музычнай кар’еры працавала ў сродках масавай інфармацыі. З 2005 года была вядучай праграмы «Час спорту» Першага агульнанацыянальнага тэлеканала. Пазней, на пачатку 2013 года, прыняла прапанову «Радио Мир» стаць дыджэем і вядучай хіт-параду; з гэтай радыёстанцыяй працягвала супрацоўнічаць шмат гадоў. Займаецца дызайнам моднага адзення, у 2014 году стварыла брэнд Candy Lady, у 2019 годзе перайменаваны ў Loverani.

Пасля раманаў з украінскім тэнісістам Андрэем Мядзведзевым і беларускім футбалістам Аляксандрам Глебам некаторы час прымала заляцанні амерыканкі Луэн Разэт. Пазней каля 10 гадоў сустракалася з расійскім менеджарам Аляксеем Селіваненкам, які займаў пасады віцэ-прэзідэнта Федэрацыі тэніса Расіі і дырэктара жаночага турніру «Кубак Крамля». Вяселле Селіваненка і Барабаншчыкавай адбылося ў чэрвені 2016 года. У 2018 годзе ў сужэнцаў нарадзілася дачка Аэліта.

Зноскі
------

1. 1 2 3 4  WTA website<a href='https://wikidata.org/wiki/Track:Q14580067'></a>
2. ↑  *Екатерина Тумашик*. Ольга Барабанщикова: «Мне бы еще 5 соток — и фантазию было бы не остановить!» **(нявызн.)**. *Хозяин* (12 кастрычніка 2016). Архівавана з першакрыніцы 9 мая 2021. Праверана 23 сакавіка 2021.
3. ↑  Olympedia — 2006.<a href='https://wikidata.org/wiki/Track:Q95606922'></a>
4. 1 2 3  *Николай Мачекин*. Ольга Барабанщикова: «Я стану абсолютно счастливой, когда у меня будет несколько карапузиков» **(нявызн.)**. *Знамя юности* (18 кастрычніка 2013). Архівавана з першакрыніцы 6 красавіка 2014.
5. 1 2 3 4  *Оксана Мытько*. Ольга Барабанщикова: «Я получаю удовольствие от каждого дня» **(нявызн.)**. *Белтелерадиокомпания* (20 ліпеня 2006). Архівавана з першакрыніцы 5 верасня 2020. Праверана 23 сакавіка 2021.
6. 1 2 3 4 5  More on Barabanschikova (англ.). *WTA*. Архівавана з першакрыніцы 21 ліпеня 2021. Праверана 23 сакавіка 2021.
7. 1 2 3 4 5  Победа над обстоятельствами. Ольга Барабанщикова **(нявызн.)**. *Sports.ru* (23 лютага 2010). Архівавана з першакрыніцы 5 сакавіка 2010. Праверана 24 сакавіка 2021.
8. ↑  *Татьяна Шахнович*. Барабанщикова и Зверева отличились на турнире по пляжному теннису **(нявызн.)**(недаступная спасылка). *TUT.by* (14 жніўня 2008). Архівавана з першакрыніцы 8 верасня 2008. Праверана 23 сакавіка 2021.
9. ↑  Зверева и Барабанщикова сыграли в финале Moscow Beach Tennis Open **(нявызн.)**. *ProTennis.by* (24 ліпеня 2011). Архівавана з першакрыніцы 28 лютага 2021. Праверана 23 сакавіка 2021.
10. ↑  Ольга Барабанщикова: Меня уже не тянет на классический корт **(нявызн.)**. *GoTennis.ru* (18 ліпеня 2014). Архівавана з першакрыніцы 28 верасня 2017. Праверана 23 сакавіка 2021.
11. 1 2  Самая сексуальная белорусская теннисистка вышла замуж **(нявызн.)**(недаступная спасылка). *Sport.TUT.by* (6 чэрвеня 2016). Архівавана з першакрыніцы 27 студзеня 2021. Праверана 23 сакавіка 2021.
12. 1 2  *Ирина Овсепьян*. Певица, радиоведущая и дизайнер Ольга Барабанщикова — о том, почему декретный отпуск закончился сразу после рождения дочери **(нявызн.)**. *Беларусь сегодня* (6 верасня 2018). Архівавана з першакрыніцы 3 верасня 2020. Праверана 23 сакавіка 2021.
13. ↑  Ольга Барабанщикова представила дебютную линию одежды **(нявызн.)**. *Белтелерадиокомпания* (17 лістапада 2014). Архівавана з першакрыніцы 6 верасня 2020. Праверана 23 сакавіка 2021.
14. ↑  *Эвика Отто*. «Candy Lady ассоциировался с пушистыми наручниками». Ольга Барабанщикова отказалась от своего бренда **(нявызн.)**. *Комсомольская правда* (20 кастрычніка 2019). Праверана 23 сакавіка 2021.(недаступная спасылка)
15. ↑  Любовные истории Ольги Барабанщиковой **(нявызн.)**. *Tribuna.com* (14 чэрвеня 2016). Архівавана з першакрыніцы 5 верасня 2021. Праверана 23 сакавіка 2021.

Спасылкі
--------

* Асабісты сайт Архівавана 2 кастрычніка 2022. (англ.)

---

* Профіль на сайце WTA Tour (англ.)
* Профіль на сайце ITF (англ.)
* Профіль на сайце Кубка Федэрацыі (англ.)

|  |  |
| --- | --- |
| ⚙️   Тэматычныя сайты | ITF · ITF · Olympedia · Olympic Channel |